బంగారం
బంగారం (Gold), ఒక విలువైన లోహము, మరియు రసాయనిక మూలకము. నగల్లో, అలంకారాల్లో విరివిగా వాడతారు, ఆయుర్వేద వైద్యములో కూడా వాడతారు. బంగారం ఆవర్తన పట్టికలో 11 వ సమూహం (గ్రూప్ ) కు చెందిన మూలకం. బంగారం యొక్క పరమాణు సంఖ్య 79. బంగారం యొక్క సంకేత అక్షర Au (లాటిన్ లో బంగారాన్ని Aurun అంటారు). రసాయనికంగా బంగారం ఒక పరావర్తన మూలకం. స్వచ్ఛమైన బంగారం కొద్దిగా ఎరుపు చాయ కల్గిన పసుపుపచ్చ వన్నె కలిగిన ఎక్కువ సాంద్రత కలిగిన, మెత్తగా ఉండే లోహం.
గోల్కొండ వజ్రం
ప్రపంచ ప్రసిద్ధి చెందిన వజ్రాలలో ఒకటి గోల్కొండ వజ్రం. గోల్కొండ గనుల్లో బయట పడ్డ ఈ వజ్రం ఒకప్పుడు హైదరాబాద్ చివరి నిజాం వద్ద ఉండేది. 2013 ఏప్రిల్ 17న న్యూయార్క్‌లో క్రిస్టీస్ సంస్థ నిర్వహించిన వేలంలో ఈ 76 క్యారెట్ల వర్ణరహిత వజ్రం 211 కోట్ల రూపాయల ధర పలికింది. క్లారిటీ, కట్‌, క్యారెట్‌ అనే మూడు అంశాల్లో ఎంతో విశిష్టత ఉన్న ఈ వజ్రానికి ఆర్చ్‌డ్యూక్‌ జోసెఫ్‌ డైమండ్‌ అని పేరు పెట్టారు. ఈ వజ్రానికి 400 సంవత్సరాల చరిత్ర ఉంది. ఈ వజ్రం హైదరాబాద్‌లోని గోల్కొండ కోట సమీప గనుల్లో బయట పడింది. 1993లో దీనిని వేలం వేసినప్పుడు దాదాపు 57 కోట్ల రూపాయలు పలికింది. ఆర్క్‌డ్యూక్‌ డైమండ్‌తో పాటు ప్రసిద్ధి చెందిన డ్రెస్‌డెన్‌ గ్రీన్‌ డైమండ్‌, హోప్‌ డైమండ్‌, కోహినూర్‌ వజ్రం కూడా గోల్కొండ గనుల్లో లభించినవే.